**Formål:**Formålet med dette princip er at beskrive forventningerne til forældrenes deltagelse i skolens sociale arrangementer uden for skoletiden, så skole og forældre påtager sig et fælles ansvar for at styrke samarbejdet gennem gode og hyggelige timer sammen.

**Mål**:

* Forældrene er bevidste om, at deres engagement i barnets skolegang er vigtig for trivsel og læring.
* Arrangementer på skolen medvirker til at fremme såvel elev- som forældrefællesskaber i klassen og på skolen generelt.

**Indledning**

På Ishøj Skole er vi bevidste om, at læring og trivsel går hånd i hånd. Gode fællesskaber skaber de bedste forudsætninger for læring, og derfor er det vigtigt, at børn, forældre og personale har mulighed for at mødes. Der vil derfor i skole- og sfo-regi blive afholdt arrangementer af forskellig karakter for at tilgodese dette. Antallet af arrangementer vil altid blive vurderet med henblik på at opnå en sund balance mellem familieliv og klasse- og skolefællesskabet.

Det forventes af alle klasser, at der årligt vælges repræsentanter fra forældrene, som udgør klassens forældreråd. Forældrerådet har følgende opgaver:

* Forældrerådet kan benyttes som kontaktpersoner for klassens personale, ledelsen eller forældrebestyrelsen, hvis der opstår et behov for kommunikation. Forældrerådet er *ikke* et bindeled for de enkelte forældre til personale eller bestyrelse, kontakt skal i disse tilfælde ske direkte til modtageren.
* Forældrerådet kan arrangere klassearrangementer, også på tværs af klasser, i samarbejde med klassens øvrige forældre. Der opfordres til, at klassens forældre afstemmer forventninger til antal og karakter af arrangementer i klassen.
* Forældrerådet forventes at indgå i dialog med skolebestyrelsens festudvalg, når der skal arrangeres sommerfest. Denne/disse repræsentant(er) er udelukkende talsmand for klassen, og det er hele klassens forældre, der forventes at bidrage til klassens opgave ved sommerfesten.

(Dette gælder dog ikke 9. klassens forældre, hvis sommerfesten ligger i eksamenstiden.)

**Skolens ansvar:**

* Ishøj Skole arbejder for, at forældrene bliver bevidste om, at deres deltagelse i klassens og skolens fællesskab er vigtig for barnets læring og trivsel.
* Ishøj Skole udsender hvert år i forbindelse med skolestart en oversigt over sociale og faglige fællesarrangementer med forældredeltagelse. Denne udsendes på aula.
* Ishøj Skole tilstræber at stille personaleressourcer fra alle klasser til rådighed til et socialt klassearrangement og et socialt fællesarrangement årligt.

**Forældrenes ansvar:**

* Forældrene bakker op om skolens sociale liv for at medvirke til god trivsel og stærke fællesskaber for alle børn og voksne.
* Forældrene tilstræber i videst muligt omfang at deltage i de faglige og sociale arrangementer på skolen og i sfo.
* Forældrene engagerer sig i muligt omfang i forældrerådet. Forældrene udviser indbyrdes forståelse for, at ikke alle har mulighed for løfte de samme opgaver og er bevidste om muligheden for at uddelegere eller dele opgaver.
* Forældrerådet forventes at tage initiativ til det sociale arrangement, der inkluderer personale, med mindre andet er aftalt.

**Elevernes ansvar:**

* Eleverne deltager og engagerer sig i skolens og klassens arrangementer for at fremme trivslen blandt børn og voksne.
* Eleverne kan kontakte forældreråd, personale, elevrådet eller skolebestyrelsen, hvis man har idéer til andre former for arrangementer og gerne vil være med til at realisere disse.

**Succeskriterier**At forældre og elever oplever gode arrangementer, og at der generelt er stor opbakning til disse.

**Tilsyn**Tilsyn planlægges til første halvår 2024.